[Foto’s] Londen deur nog ŉ terreuraanval getrefPolisiebeamptes het die gebied rondom die Finsbury Park-moskee afgesper (19 Junie 2017). Foto: Yui Mok/PA via AP Minstens een mens is dood en tien ander beseer toe ŉ man Maandag in die vroeë oggendure met sy voertuig in voetgangers naby ŉ moskee in die noorde van Londen ingejaag het. Die voorval het kort ná middernag gebeur terwyl ŉ groep Moslems ná ŉ Ramadan-viering die Finsbury Park-moskee verlaat het. Die Londense polisie het gesê die 48-jarige voertuigbestuurder is deur omstanders aangekeer en op die toneel gehou totdat die polisie opgedaag het. Hy is in hegtenis geneem en is as voorsorgmaatreël na ŉ hospitaal geneem. Hy sal ook sielkundige waarneming ondergaan. Volgens die polisie is agt mense na ŉ hospitaal gehaas terwyl twee ander op die toneel vir geringe beserings behandel is. Ooggetuies het gesê hulle het gesien hoe paramedici hartmassering op minstens een van die beseerdes toepas. Die gebied rondom die moskee is deur die polisie afgesper en ŉ polisiehelikopter het oor die toneel gevlieg. Die moskee is naby die Emirates-stadion, die tuisveld van die Arsenal-sokkerklub. Plaaslike inwoners van die gebied neem deel aan ŉ gebed buite die Finsbury Park-moskee (19 Junie 2017). Foto: Yui Mok/PA via AP ŉ Leier van die Moslemraad van Brittanje het gesê ekstra veiligheidsmaatreëls moet by Moskees ingestel word. Harun Khan, die groep se algemene sekretaris, het die voorval as ŉ haatmisdaad teen Moslems beskryf. Sadiq Khan, Londen se burgemeester, het die voorval as ŉ “verskriklike terreuraanval” bestempel en gesê ekstra polisiebeamptes sal ontplooi word. Beeldmateriaal van die toneel wat kort ná die voorval geneem is wys hoe ŉ wit man deur die polisie in hegtenis geneem word. Op die video kan gehoor word hoe iemand vir die skare skree om nie aan die man te raak nie. Mohammed Kozbar, voorsitter van die Finsbury Park-moskee, het gesê die Moslem-gemeenskap is in skok. Hy het ook gekla dat hoofstroommedia vir ure ná die voorval dit glo nie as ŉ terreuraanval wou bestempel nie. Theresa May, Britse eerste minister, het gesê die voorval was ŉ “potensiële terreuraanval” en het gesê die kabinet sal Maandag ŉ noodvergadering hieroor hou. Sy het haar medelye aan die oorledene se familie en die beseerdes uitgespreek. Polisiebeamptes het die gebied rondom die Finsbury Park-moskee afgesper (19 Junie 2017). Foto: Yui Mok/PA via AP Brittanje se terreur-waarskuwingsvlak is tans op “ernstig”, wat beteken ŉ terreuraanval is hoogs waarskynlik. Dit kom nadat ŉ bussie vroeër vandeesmaand in voetgangers op die Londen-brug ingeploeg het. Agt mense het tydens hierdie aanval gesterf en talle is beseer. Drie Moslem-ekstremiste wat die aanval uitgevoer het, is deur die polisie doodgeskiet. Manchester is ook verlede maand by ŉ Ariana Grande-konsert deur ŉ bomaanval geruk waartydens meer as 20 mense dood is. In Maart vanjaar is ses mense dood en minstens 29 beseer toe ŉ aanvaller met ŉ motor in voetgangers op die Westminster-burg ingejaag het voordat hy ŉ polisiebeampte binne die hekke van die parlement met ŉ mes doodgesteek het. Polisiebeamptes het die aanvaller doodgeskiet. Hy is later as Khalid Masood (52) geïdentifiseer en die Islamitiese Staat (Isis) het verantwoordelikheid vir die aanval aanvaar.